Šwanc to je kōńcowo tajla cioua zwiyřōnt, gyneralniy mianuje sie tak ruchōmo a wyraźniy ôddzielōno ode tōuowia "wypustka". Je to kōńcowy ôdcinek kryngosuōpa, za gnatym guzičnym a křižym. Po prowdzie, šwanc richtig wystympuje yno u kryngowcōw, nale i u niykerych beskryngowcōw, jako skorpiōny, wažki a t.p. wystympujōm podane na šwanc zakōńčynio ôdwuoka. Šwance majōm roztomajte zastosowanio we świecie zwiyřōnt. U rybōw a inkšych kryngowcōw morskich suōžōm uōne za "napynd". U ptokōw gryfność šwanca mo znočynie we zolytach. Cyckoče kere žyjōm na strōmach, jako l.b. afy, užywajōm šwancōw do chytanio sie gauynźōw. U psōw a kotōw šwanc suōžy ku ôkazywaniu ymocji. Bez byduo a cyckoče roślinožerne je užywany ku ôdganianiu ôwadōw. Niykere jaščurki poradzōm tracić šwanc coby sie urwać zwieřyńciu kere prōbuje je zežryć, a niyskoři šwanc jeim ôdrasto. U čowieka šwanc wystympuje yno we wčesnym ôkresie puodowym, a niyskoři sie traci.